b"\n_START_ARTICLE_\nCampionat d'escacs del B\xc3\xa0ltic\n_START_PARAGRAPH_\nEl campionat d'escacs del B\xc3\xa0ltic fou un torneig d'escacs dirigit principalment a jugadors de Let\xc3\xb2nia, Est\xc3\xb2nia, i Litu\xc3\xa0nia, que celebr\xc3\xa0 les seves edicions en diferents ciutats d'aquests tres pa\xc3\xafsos._NEWLINE_L'antecedent d'aquest campionat fou el Congr\xc3\xa9s d'escacs del B\xc3\xa0ltic, del qual se'n varen celebrar dues edicions, la primera de les quals va tenir lloc a Riga, Let\xc3\xb2nia (llavors Imperi rus), el 1899. El guanyador fou Robert Behting, germ\xc3\xa0 gran de Karl Behting, que va guanyar una partida de desempat a Karl Wilhelm Rosenkrantz. El segon Congr\xc3\xa9s B\xc3\xa0ltic se celebr\xc3\xa0 a Dorpat, Est\xc3\xb2nia (llavors Imperi rus), el 1901, i hi hagu\xc3\xa9 quatre guanyadors empatats._NEWLINE_El primer campionat d'escacs del B\xc3\xa0ltic se celebr\xc3\xa0 a Klaip\xc4\x97da, Litu\xc3\xa0nia, entre els dies 22\xe2\x80\x9327 de maig de 1931. Fou un round-robin a vuit jugadors, que guany\xc3\xa0 Isakas Vistaneckis (Litu\xc3\xa0nia) 4.5/7, mig punt per sobre de S. Gordonas (Litu\xc3\xa0nia), Paul Saladin Leonhardt (Alemanya), Vladas Mik\xc4\x97nas (Est\xc3\xb2nia/Litu\xc3\xa0nia) i Vladimirs Petrovs (Litu\xc3\xa0nia). Quedaren en els darrers llocs Fricis Ap\xc5\xa1enieks (Litu\xc3\xa0nia), Aleksandras Machtas (Litu\xc3\xa0nia), i E. Gertschikoff (Litu\xc3\xa0nia)."